Broj: 711-I-292-M-1/20-02-8

Zagreb, 31. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivice Poljička, državnog tajnika u Ministarstvu kulture, za davanjem mišljenja Povjerenstva,** na 76. sjednici, održanoj 31. siječnja 2020.g., daje sljedeće

**MIŠLJENJE**

1. **Sukladno odredbama ZSSI-a, nema zapreke da dužnosnik Ivica Poljičak istovremeno uz obnašanje dužnosti državnog tajnika u Ministarstvu kulture, bez naknade i bez zasnivanja radnog odnosa, obavlja poslove ravnatelja Učilišta APPA – ustanove za obrazovanje odraslih.**
2. **Povjerenstvo ukazuje dužnosniku da je sukladno načelima obnašanja javnih dužnosti obvezan voditi računa o tome da obavljanje poslova ravnatelja Učilišta APPA – ustanove za obrazovanje odraslih ne utječe na zakonito obnašanje dužnosti državnog tajnika u Ministarstvu kulture.**

Obrazloženje

Zahtjev za davanjem mišljenja Povjerenstva podnio je dužnosnik Ivica Poljičak, državni tajnik u Ministarstvu kulture. U knjigama ulazne pošte zahtjev je zaprimljen pod poslovnim brojem: 711-U-218-M-1/20-01-1 dana 16. siječnja 2020. g., povodom kojeg je otvoren predmet broj M-1/20.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu odredbi ZSSI-a, stoga je dužnosnik Ivica Poljičak povodom obnašanja dužnosti državnog tajnika u Ministarstvu kulture obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnome navodi da obnaša dužnost državnog tajnika u Ministarstvu kulture te od Povjerenstva traži mišljenje može li biti imenovan ravnateljem Učilišta APPA – ustanove za obrazovanje odraslih, bez zasnivanja radnog odnosa i bez primanja naknade. Dužnosnik napominje da je riječ o ustanovi čija djelatnost je obrazovanje odraslih, što nema dodirnih točaka s dužnosti koju dužnosnik obnaša.

Člankom 4. stavkom 4. ZSSI-a propisano je da su ustanove poslovni subjektu u smislu toga Zakona.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, ne utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici između ostaloga, ne mogu biti članovi upravnih vijeća ustanova niti obavljati poslove upravljanja poslovnim subjektima.

Povjerenstvo je izvršilo uvid u podatke upisane u sudski registar Trgovačkog suda u Zagrebu u kojem je pod matičnim brojem subjekta 081258486, OIB: 04285291719 upisano Učilište APPA – ustanova za obrazovanje odraslih. Kao jedini osnivač navedene ustanove upisano je trgovačko društvo APPA 365 d.o.o. za usluge, a kao osoba ovlaštena za zastupanje upisana je Alenka Poljičak, privremena ravnateljica.

Povjerenstvo je također izvršilo uvid u izvješće o imovinskom stanju dužnosnika Ivice Poljička, podneseno 22. ožujka 2019.g., te utvrdilo da navedeni dužnosnik dužnost državnog tajnika u Ministarstvu kulture obnaša profesionalno i za isto prima plaću.

Povjerenstvo obrazlaže da je člankom 13. stavkom 2. ZSSI-a dužnosnicima koji profesionalno obnašaju dužnost zabranjeno uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo utvrdi da obavljanje navedenih poslova ne utječe na zakonito obnašanje dužnosti.

S obzirom da je dužnosnik u zahtjevu za davanjem mišljenja naveo da će poslove ravnatelja Učilišta APPA obavljati bez naknade, u konkretnom slučaju ne primjenjuje se zabrana propisana citiranim člankom 13. stavkom 2. ZSSI-a.

Nadalje, Povjerenstvo je sa svrhom utvrđivanja predstavljaju li poslovi ravnatelja Učilišta APPA – ustanove za obrazovanje odraslih, poslove upravljanja navedenim poslovnim subjektom, izvršilo uvid u odredbe Odluke o osnivanju navedene ustanove od 30. svibnja 2019.g.

Člankom 14. Odluke o osnivanju propisano je da navedenom ustanovom upravlja Upravno vijeće koje ima tri člana, a imenuje ih osnivač zajedničkom odlukom. Mandat Upravnog vijeća traje četiri godine. Upravno vijeće donosi program rada i razvoja ustanove, nadzire njihovo izvršenje, odlučuje o financijskom planu i godišnjem obračunu, predlaže osnivaču promjenu djelatnosti, daje prijedlog i mišljenje o pojedinim pitanjima te donosi odluke i obavlja druge poslove određene zakonom i statutom.

Člankom 15. Odluke o osnivanju propisano je da je ravnatelj poslovodni i stručni voditelj Ustanove. Ravnatelj organizira rad i poslovanje ustanove, predstavlja i zastupa ustanovu u svim postupcima pred sudom, upravnim i drugim državnim tijelima te pravnim osobama s javnim ovlastima. Ravnatelj je odgovoran za zakonitost rada ustanove, a imenuje ga Upravno vijeće na prijedlog osnivača. Istim člankom nadalje je propisano da je ravnatelj stručni voditelj i odgovoran je za obavljanje stručnog rada.

Iz citiranih odredbi Odluke o osnivanju Učilišta APPA proizlazi da navedenom ustanovom upravlja Upravno vijeće, dok je ravnatelj stručni i poslovodni voditelj iste. Slijedom navedenoga, utvrđeno je da ravnatelj Učilišta APPA ne obavlja poslove upravljanja navedenim poslovnim subjektom te stoga istovremeno obnašanje dužnosti državnog tajnika u Ministarstvu kulture i obavljanje funkcije ravnatelja navedene ustanove nije protivno odredbi članka 14. stavka 1. ZSSI-a kojom je dužnosnicima zabranjeno obavljanje poslova upravljanja poslovnim subjektima.

Slijedom navedenoga, obavljanje poslova ravnatelja Učilišta APPA – ustanove za obrazovanje odraslih nije protivno zabranama propisanim člankom 13. stavkom 2. i člankom 14. stavkom 1. ZSSI-a te stoga nema zapreke za istovremeno obnašanje dužnosti državnog tajnika u Ministarstvu kulture i obavljanje navedenih poslova.

Povjerenstvo ipak ukazuje dužnosniku da ga načela savjesnog i odgovornog obnašanja dužnosti obvezuju da vodi računa o tome da poslovi koje obavlja uz dužnost na koju je imenovan ne utječu na zakonito obnašanje iste.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Poljičak, elektronička dostava
2. Objava na internetskoj stranici Povjerenstva
3. Pismohrana